સંબંધોની તીવ્રતા એના પરથી નક્કી થતી નથી કે તમે કેટલી વખત મળો છો. તમને એકબીજાની કેટલી પરવા, કેટલી ખેવના અને કેટલી લાગણી છે તેના પરથી નક્કી થાય છે. દિલમાં હોય એ નજરની સામે ન હોય તો પણ સંબંધો સજીવન રહેતા હોય છે. ટેક્નોલોજીએ લોકોની અપેક્ષાઓ વધારી દીધી છે. હું મેસેજ કરું એટલે તારે જવાબ આપવાનો જ. દસ વખત ઓનલાઇન થવાય છે, પણ મને જવાબ નથી અપાતો. ‘લાસ્ટ સીન’ જોઈને દુ:ખી થવાય છે, બધા માટે ટાઇમ છે, પણ મારા માટે જ ફુરસદ નથી. હવે મારેય મેસેજ નથી કરવો. આપણા સંબંધો બહુ જ ફોર્મલ થતા જાય છે. જાણે કોઈ રિવાજ હોય અને નિભાવવો પડતો હોય. સંબંધ જીવવો અને નિભાવવો એમાં બહુ જ ફરક છે. સંબંધ નિભાવવામાં ક્યાંક મજબૂરી છે અને ક્યાંક જવાબદારી છે. સંબંધ જીવવામાં સહજતા છે.